Na temelju točke I. Odluke o imenovanju Povjerenstva za ocjenjivanje prijava zaprimljenih na Javni natječaj za dodjelu financijskih sredstava udrugama u području sporta za 2017. Godinu. Povjerenstvo za ocjenjivanje je na 1. sjednici održanoj 19.01.2017.godine donijelo

**P O S L O V N I K**

**Povjerenstva za ocjenjivanjeprijava zaprimljenih na Javni natječaj za dodjelu financijskih sredstava udrugama u području sporta za 2017. godinu**

Članak 1.

Ovim Poslovnikom Povjerenstvo za ocjenjivanje prijava zaprimljenih na Javni natječaj za dodjelu financijskih sredstava udrugama u području sporta (u daljnjem tekstu: Povjerenstvo) uređuje način obavljanja svojih zadaća, prava i obveze članova Povjerenstva, način donošenja odluka i druga pitanja iz svog djelokruga.

Povjerenstvo će raditi prema odredbama ovog Poslovnika.

Članak 2.

Zadaća svakog člana Povjerenstva je da:

* se upozna s tekstom javnog natječaja i potpiše izjavu o nepristranosti i povjerljivosti,
* razmotri i prema postavljenim pitanjima u propisanim obrascimaza ocjenu kvalitete, ocijeni prijave koje su ispunile propisane administrativne uvjete u okviru programskog područja javnog natječaja,
* prijave procijeni objektivno, nepristrano i bez subjektivnih utjecaja, te svaku dodijeljenu ocjenu obrazlaže,
* svaki član Povjerenstva odvojeno boduje i ocjenjuje svaku prijavu, upisujući ocjenu od 0-5 za svako postavljeno pitanje u obrascu za ocjenu, te svoja mišljenja o vrijednosti prijave, za svaki pojedinačni program/projekt/institucionalnu potporu. Ocjena svakog člana Povjerenstva sudjeluje u ukupnom zbroju, te se vrednuje prijava s prosječnim brojem bodova/ocjena (bodovi/ocjene svakog člana se zbroje, te podijele sa brojem članova Povjerenstva koje vrednuje podnijetu prijavu),
* preporuči traženje dodatne dokumentacije ukoliko ocijeni da je potrebno.

Zadaća Povjerenstva je da:

* u slučaju opravdane spriječenosti ocjenjivača imenuje zamjene tako da se svakom pojedinom procjenjivaču imenuje zamjena,
* formira listu rezultata zbrajanjem pojedinačnih bodova ocjenjivača, te izračunom aritmetičke sredine tih bodova koja se upisuje u skupni obrazac pojedine prijave i predstavlja ukupni broj bodova koji je program/projekt ostvario,
* za program/projekt/institucionalnu potporu koja ostvari 50 i više bodova Povjerenstvo će nadležnom upravnom odjelu u skupnom obrascu ocjene navesti predlaže li se:
1. financiranje u ukupno zatraženom iznosu ili
2. djelomično financiranje u iznosu koji će se utvrditi u naknadnim pregovorima nadležnog upravnog odjela s prijaviteljem, o stavkama proračuna i aktivnostima u opisnom djelu prijave koje treba izmijeniti sukladno preporuci Povjerenstva u opisnoj ocjeni prijave.

Na temelju prijedloga Povjerenstva odluku o odobravanju financijskih sredstava donosi Izvršni odbor Zajednice sportskih udruga grada Zaprešića.

Članak 3.

Povjerenstvo ima 3 člana, a za svakog člana Povjerenstva imenuje se zamjenski član. Funkcija zamjenskog člana aktivira se u slučajevima postojanja sukoba interesa člana Povjerenstva po pojedinom predmetnom postupku dodjele sredstava ili u slučaju izočnosti člana Povjerenstva.

Javnim glasovanjem svih članova bira se predsjednik/ca Povjerenstva.

Predsjednik/ca Povjerenstva koordinira radom Povjerenstva i priprema zbirna izvješća zbrajanjem pojedinačnih ocjena svakog člana Povjerenstva, te priprema zbirno izvješća o radu Povjerenstva.

Članak 4.

Svaki član Povjerenstva ima obvezu na samom početku potpisati Izjavu o nepristranosti i povjerljivosti. Potpisom Izjave, članovi Povjerenstva potvrđuju kako će tijekom izvršavanja svojih zadataka postupati povjerljivo, nepristrano i u skladu s načelom izbjegavanja sukoba interesa. U skladu s tim, potpisom Izjave obvezuju se i da će čuvati povjerljivost svih podataka s kojima raspolažu, postupati isključivo na temelju pravila struke i objektivnih pokazatelja, te djelovati nepristrano i jednako prema svim prijavama, bez ikakvih vanjskih utjecaja.

Ako dođe do spoznaje tijekom rada u Povjerenstvu da se nalazi u mogućem sukobu interesa svaki/la član Povjerenstva o tome će odmah izvijestiti ostale članove, o čemu Povjerenstvo donosi konačnu odluku.

Članak 5.

Član/ica Povjerenstva ima pravo podnijeti ostavku, a o ostavci je odmah dužan telefonom i e-mailom obavijestiti predsjednika/cu Povjerenstva.

Članak 6.

Za vrijeme rada u Povjerenstvu, član Povjerenstva ne smije niti nakon procesa razmatranja prijava informirati javnost i/ili podnositelja prijava o sadržaju rasprava i ocjenama koje su dane za pojedine prijave, niti iznositi u javnost podatke koji su internog karaktera.

Prijedlozi Povjerenstva i imena članova/ica postaju javni nakon objave rezultata javnog natječaja.

Članak 7.

Administrativnu i stručnu pomoć u radu Povjerenstva i sve stručno-tehničke poslove vezane uz javni natječaj obavljati će ZSU grada Zaprešića.

Članak 8.

Vanjski član Povjerenstva za ocjenjivanje može primiti naknadu za svoj stručni rad, sukladno odluci Izvršnog odbora ZSU-a grada Zaprešića.

Članak 9.

Ovaj Poslovnik usvojen je na sjednici održanoj 19.01.2017. godine.

Predsjednik/ca Povjerenstva

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime) (potpis)

Članovi/ice Povjerenstva

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime) (potpis)

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime) (potpis)